Document ID: 32010R0823

UREDBA KOMISIJE (EU) št. 823/2010
z dne 17. septembra 2010
o izvajanju Uredbe (ES) št. 452/2008 Evropskega parlamenta in Sveta o pripravi in razvoju statističnih podatkov o izobraževanju in vseživljenjskem učenju glede statističnih podatkov o sodelovanju odraslih pri vseživljenjskem učenju
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 452/2008 Evropskega parlamenta in Sveta z dne 23. aprila 2008 o pripravi in razvoju statističnih podatkov o izobraževanju in vseživljenjskem učenju (1) ter zlasti člena 6(1) Uredbe,
ob upoštevanju naslednjega:
(1)
Uredba (ES) št. 452/2008 določa skupni okvir za sistematično pripravo evropskih statističnih podatkov na področju izobraževanja in vseživljenjskega učenja.
(2)
Komisija mora v skladu s členom 6(1) Uredbe (ES) št. 452/2008 sprejeti nekatere izvedbene ukrepe za zagotovitev prenosa visoko kakovostnih podatkov.
(3)
Treba je sprejeti ukrepe za izvajanje posameznih statističnih ukrepov za pripravo statističnih podatkov o sodelovanju odraslih pri vseživljenjskem učenju, kot je zajeto v področju 2 Uredbe (ES) št. 452/2008.
(4)
Pri pripravi in razširjanju evropskih statističnih podatkov na področju izobraževanja in vseživljenjskega učenja morajo nacionalni in evropski statistični organi upoštevati načela, določena v Evropskem statističnem kodeksu ravnanja, ki ga je Komisija potrdila v Priporočilu z dne 25. maja 2005 o neodvisnosti, celovitosti in odgovornosti statističnih organov držav članic in Skupnosti (2).
(5)
Ukrepi, predvideni s to uredbo, so v skladu z mnenjem Odbora za evropski statistični sistem -
SPREJELA NASLEDNJO UREDBO:
Člen 1
Zbiranje podatkov za prvo raziskovanje o sodelovanju in nesodelovanju odraslih pri vseživljenjskem učenju (anketa o izobraževanju odraslih) bo potekalo med 1. julijem 2011 in 30. junijem 2012. Referenčno obdobje, za katerega se zbirajo podatki o sodelovanju pri aktivnostih vseživljenjskega učenja, je dvanajst mesecev pred obdobjem zbiranja podatkov.
Podatki se zbirajo vsakih pet let.
Člen 2
Starostni razred prebivalcev, ki je zajet v anketi, je od 25 do 64 let. Starostna razreda od 18 do 24 let in od 65 do 69 let se vključita po izbiri.
Člen 3
Spremenljivke v zvezi s temami, ki jih zajema anketa, kakor je določeno s področjem 2 Uredbe (ES) št. 452/2008, in njihove razčlenitve so opredeljene v Prilogi I k tej uredbi.
Člen 4
Viri podatkov in velikost vzorca v zvezi s področjem 2 so določeni v Prilogi k Uredbi (ES) št. 452/2008. Zahteve glede vzorčenja in natančnosti, potrebne za izpolnitev teh zahtev, so podrobno navedene v Prilogi II k tej uredbi.
Člen 5
Države članice Komisiji (Eurostatu) predložijo poročilo o kakovosti v zvezi z anketo glede sodelovanja in nesodelovanja odraslih v vseživljenjskem učenju v skladu z merili kakovosti iz člena 4(1)(d) Uredbe (ES) št. 452/2008 in dodatnimi zahtevami iz Priloge III k tej uredbi.
Člen 6
Komisija (Eurostat) zaradi čim večje usklajenosti rezultatov ankete med državami v tesnem sodelovanju z državami članicami predlaga metodološka in praktična priporočila ter smernice za izvajanje ankete v obliki „Priročnika za anketo o izobraževanju odraslih“, ki vključuje standardni vprašalnik.
Člen 7
Države članice Komisiji (Eurostatu) v šestih mesecih po koncu obdobja zbiranja nacionalnih podatkov predložijo čiste datoteke z mikro podatki.
Države članice Komisiji (Eurostatu) v treh mesecih po predložitvi datotek z mikro podatki pošljejo poročilo o kakovosti.
Člen 8
Zahteve, določene v tej uredbi, so minimalne zahteve. Države članice lahko na nacionalni ravni določijo dodatne zahteve, če to ne ogrozi zahtev glede kakovosti iz te uredbe.
Člen 9
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 17. septembra 2010

Labels: 10
12
9
19